בס"ד , ר"ח ניסן תשפ"ג , שבת פרשת ויקרא

**פרשת ויקרא – "ברית מלח"**

**בנים יקרים מאוד והוריהם**

**שלום רב.**

**אני כותב דברים אלו לאחר יום מרגש ביותר. התחלנו את היום במשחק כדורסל של נבחרת הישיבה בגמר ליגת הישיבות. המשחק היה נגד אמי"ת בר אילן. השחקנים והקהל היו נפלאים ביותר . השחקנים הציגו משחק לתפארת ונלחמו בצורה מרשימה, וקהל התלמידים עודדו את הקבוצה בצורה מדהימה ביותר. הבנים הכינו חולצות לקהל המעודדים, דגלים ודגל מרשים ביופיו ובגודלו . לצערנו הפסדנו בהפרש של 7 נקודות.**

**בניי היקרים !!! מבחינתי אתם - השחקנים האלופים האמיתיים !!!! בספורט אפשר להיות גם במקום השני ולהיות האלופים . אני שמח בכם , אוהב אתכם ומוקיר כל אחד מכם !!!!**

**תודה רבה למאמן האדיר המורה נתנאל זיסברג, שאימן את התלמידים במשך עונת המשחקים, אנחנו גאים בך ואוהבים אותך המורה נתנאל . תודה רבה לעוזרי המאמן , המורים לחנ"ג קובי ופיני .**

**תודה רבה לכם שחקנים יקרים ותודה גדולה לקהל האוהדים !!!!!**

**ומה עוד ??**

**תחרות הארצית ברובוטיקה בירושלים .**

**בני הישיבה שהיו שותפים בנבחרת הרובוטיקה השנה frc , הגיעו לתוצאות מרשימות ביותר. רק השנה פתחנו את הקבוצה (לפני 4 חודשים) והבחורים בנו רובוט משוכלל ביותר . הנבחרת התמודדה ברעננה בתחרות המחוזית , ובשבוע שעבר עלתה הנבחרת לתחרות הארצית . יומיים התחרו הבנים בתחרות הארצית שהתקיימה באולם "הארנה" בירושלים וב"ה הגיעו בשנה הראשונה לתוצאות מרשימות ביותר. הנבחרת זכתה בפרס – נבחרת השנה הראשונה שמעוררת השראה.**

**כולנו גאים מאוד בתלמידים הנהדרים שלנו , שהצליחו לעמוד בפני אתגרים מורכבים והם עשו זאת בהצלחה מרשימה.**

**הרובוט שהבנים מהמסד עד הטפחות, מסוגל לתפוס קוביות וקונוסים ולהניחם במקום המיועד להם. התלמידים התחרו בכבוד רב מול קבוצות מנוסות והביאו כוד רב לישיבה.**

**אנו נשמח שתלמידים נוספים יצטרפו ויתרמו מכישוריהם לנבחרת הרובוטיקה של הישיבה.**

**ומה עוד היה השבוע ???**

**ברגע זה נכנסתי הביתה , הגעתי מהישיבה מחתונה לזוג מעולי חבר העמים שהתגיירו ובאו בברית הנישואין הערב בישיבה. בני כיתה י"ב הרימו את כל החתונה , מא' עד ת' . לפני חודש וחצי פנו השמיניסטים למכון מאיר , וביקשו מהמכון עזרה בארגון זוג שעברו גיור ואין ביכולתם לארגן חתונה מסיבות שונות, הם – השמיניסטים , יארגנו הכול לטובת חתונה שמחה בישיבה. מכון מאיר מצאו זוג ופנו לשמיניסטים.**

**הערב הייתה החתונה !!!!!**

**הגעתי הערב להפקה אדירה של השמינית. הם ארגנו הכול , אולם , אוכל , תזמורת , צלמים ועוד המון דברים לטובת החתונה. השמינית הגיעו כמעט בהרכב מלא לעזור, ולשמח את החתן והכלה. היה מדהים ביותר !!!! הפקה מרשימה ביותר !!!**

**שמיניסטים יקרים ואהובים.**

**לא הייתה בישיבה שמינית שארגנה אירוע מרשים שכזה. יש בכם כוחות אדירים, ואתם הרמתם את הישיבה לרמות , שאני לא בטוח שהמחזורים הבאים אחריכם יוכלו להגיע לרמות דומות . תפילתי –שכל מחזורי הישיבה בעתיד ילמדו מכם ויהיו כמותכם.**

**ולכם שמיניסטים יקרים, אני מאחל ששנים רבות בחייכם בע"ה תשמחו אחרים בחתונות ובאירועים נוספים.**

**אמן ואמן !!!!!**

**ועתה לפרשת השבוע , פרשת ויקרא .**

השבת אי"ה אנו מתחילים בקריאת החומש השלישי "ספר ויקרא" הנקרא בפי חז"ל "ספר תורת הכוהנים", על שם היותו ספר שבפרשיותיו התורה מלמדת אותנו בעניין הקרבת הקורבנות השונים, שמות הקורבנות, מי מביא איזה קורבן, מהם הפעולות והמלאכות הנדרשות לכל קורבן וקורבן וכו'- ומכיוון שהכוהנים אלו הם שעבדו בבית המקדש, והם אלו שעשו את מלאכות הקורבן, ספר זה נקרא על שמם "ספר תורת הכוהנים".

מה ניתן ללמוד מפרשת ויקרא ? ? נקודה אחת .

**נראה לי שניתן ללמוד מפרשה זו – את תפקיד האדם בעולם .**

פעמים רבות בשיחות שלנו עם הנוער בנושאים שונים ובמיוחד בנושאי חינוך, התלמידים מקשיבים, מפנימים ואח"כ חוזרים ואומרים – " ככה זה, אין מה לעשות", "אין ביכולתי לשנות את העניין".......... ובתשובות אלו הם בעצם מורידים את האחריות מעצמם , עוברים להיות פאסיביים. אנחנו צריכים לראות בפרשת השבוע , שיש לנו תפקיד חשוב מאוד, והתפקיד הוא – לקחת אחריות ולא לומר "אין מה לעשות", "מה אני כבר יכול לעשות" .

קדימה **.....................**

כשאנו מדמיינים לעצמנו את בית המקדש ואת עבודת הקרבנות,אנו רואים לנגד עינינו כוהנים, מזבחות, בעלי חיים, כלי שרת, אש ועצים. אלא ששכחנו את התבלין, את המלח!

התורה מצווה אותנו ציווי משונה לכאורה שיש לעמוד על טעמו:

וְכָל קָרְבַּן מִנְחָתְךָ בַּמֶּלַח תִּמְלָח וְלֹא תַשְׁבִּית מֶלַח בְּרִית

אֱלֹקיךָ מֵעַל מִנְחָתֶךָ עַל כָּל קָרְבָּנְךָ תַּקְרִיב מֶלַח.

תפקידו של המלח לא מסתיים כאן, אלא בכך שהוא הופך לסמל לברית הנצחית שבין הקב”ה לבניו **:**

**בְּרִית מֶלַח עוֹלָם הִוא לִפְנֵי ה’ לְךָ וּלְזַרְעֲךָ אִתָּךְ.(**במדבר י"ח)

מה כ"כ חשוב במלח ?? למה המלח משמש כברית עולם בינינו לבין ה' יתב' ??

**על כך אומר הרמב”ן** )ויקרא ב יג(: : " ובעבור שהוא ברית בקרבנות, יעשה הכתוב זאת הברית אב לכל הבריתות, ויאמר במתנות כהונה )במדבר י"ח – י"ט( ובמלכות דוד ) דהי”ב יג ה( ברית מלח, כי הוא קיים כברית המלח בקרבנו". מדוע ???

מה טעם זכה המלח להיות סמל לברית ???

הנצי”ב מוואלוז'ין שזכיתי לפקוד ולהתפלל על קברו בשבוע שעבר שביקרנו בבית הקברות בוורשא , אומר בפרושו ‘ העמק דבר’ כך : הוא שואל מדוע קרב המלח על המזבח בעוד ששאר משפרי טעם כדבש אינם קרבים על המזבח **? "בא בזה להורות ברית אלהיך על השגחה פרטית לפי מעשה בני אדם. המלח בפני עצמו רע לאכילה ומקולקל מאד, וגם שורף כמה דברים ומאבדם, ומכל מקום הוא המקיים וממתיק את האוכל. והוא הדין כל הליכות הטבע שברא הקב”ה שיהא יסוד האור הוא החשך, ויסוד כל טוב הוא הרע, ומאופל ומחושך מאיר עיני האדם... וקבע הקב”ה עולמו בזה האופן כדי שיגיע ההשגחה העליונה לפי המעשים בטוב. שהרי אם היה הטוב בהחלט בלי רע, וכן הרע בהחלט, לא היה אפשר להיות ההשגחה לפי המעשים אלא לצדיק גמור או לרשע גמור ולא למי שראוי להרעה והטבה. מה שאין כן עתה מגיע השתלשלות העניינים משעה רעה לתכלית הטוב מצומצם לפי המעשים בהשגחתו יתברך כמה יאריכון ימי הרעה, ואיך תהי הרבה או מעט עד שבא לידי תכלית הטוב הבא באחרית הימים של חשך. משום כך ברא הקב”ה הליכות הטבע בזה האופן. ומלח בטבעו אות הוא על זה הברית שברא עולמו באופן שישגיח על יצוריו בכלל ועל ישראל בפרט... "**

דברים קשים ולא ברורים . ננסה להבין מעט את הדברים .

**טענת הנצי"ב היא כזו** - המלח אינו ראוי למאכל מצד עצמו, אולם כשהוא מצטרף למאכל הוא משפר אותו. כך העולם אינו בנוי בחלוקה ברורה בין טוב ורע, בין אור לחושך , אלא אור וחושך משמשים בערבוביה. ייתכן שעניין מסוים – רע כשלעצמו – יצטרף למהלך טוב וישכללו. מצב זה מאפשר את הברית בין ה' יתב' לבין העולם. עולם כזה קורא להשגחה של האדם על העולם . יש תפקיד לאדם – **לשקול, להעדיף, לאזן, למתן, לבחון ולהכריע.** על כן קרב המלח ויוצר את הברית, ברית מלח, בין אלוקים לעולם. **תפקידו של האדם הוא בעצם לאזן כל הזמן בין הרע לטוב ולמתן את הרוע** **בעולם** . כמו שהמלח מאזן בין הטעמים, בין הטוב לרע ויוצר טעם טוב, כך תפקידו של האדם לאזן בין הטוב והרע בעולם.

**האדם נקרא לא להיות קיצוני , להיות חושב ושקול.** לכן – האדם נמצא במקום מאוד חשוב ותפקידו מאוד חשוב – **נקודת המינון בעולם, לאזן כל הזמן את הטוב** והרע בעולם , "להוסיף או לגרוע מלח".

מרן הרב קוק זצ”ל עומד על עיקרון המינון הראוי הבא לידי ביטוי במלח )עין איה ברכות פרק ה אות קי(::

**"והמלח אמנם אין הוא משנה את טבע התבשיל כלל, כי אם מוסיף בו טעם על ידי שטעמו נשמע במקצת, ואם ישמע טעמו יותר מדי יתקלקל התבשיל, אבל על כל פנים יש תקנה בהוספת תבשיל עד שיעמוד על המידה הנכונה. כן מי שחפץ להיות דעתו בלתי בטלה יותר מדי, אע”פ שאינו חפץ להפוך את חברו לדעתו, גם זה קלקול הוא, מכל מקום נח יותר לתקן כערך ריבוי המלח שמתקן בנקל בהוספת מים וכיוצא בזה** ."

ישנו טבע אנושי של נוקשות אישיותית אצל האדם . האדם היה רוצה להביא את כולם לחשוב כמוהו , אך טבע זה בר שינוי כשם שניתן לתקן מאכל שהומלח יתר על המידה על ידי הוספת מים.

כשאדם יפגוש אישיות משמעותית וחשובה, הוא עשוי להבין את מקומו הראוי מכאן והלאה. הוא יוכל להבין שנכון שהוא עומד במקום מסויים , אך יש לתת מקום גם לאנשים אחרים שלא חושבים בדיוק כמותו. (זהו הוספת המים, שע"י הוספת המים , מורידים את מליחות המלח=הרצון העצמי של האדם) .

במערכת החינוך ובעולם ההורים, עלינו להכשיר את תלמידנו להתמודדות עם המציאות המורכבת, ולדעת כיצד למנף את סבך המורכבויות תוך מציאת האיזון והמינון הראויים. כמובן שלבירור ותהליך כזה נדרשת בגרות נפשית על מנת להכיל את הקושי והמורכבות ומתוכם להתקדם. אין ספק שהמלח על כל קרבן בעצם אומר לאדם המקריב – תשקול , תאזן , תקשיב , הדברים הם לא שחור ולבן , אלא עולם מורכב **שלנו יש את התפקיד החשוב – לאזן בין הדברים.**

**בימים אלו אנו חווים קיטוב בין ימין ושמאל , בין דתיים וחילוניים ומחלוקות מורכבות בעם ישראל. אנו חווים התפוררות מסוימת בחברה הישראלית. אני חושב שניתן ללמוד מפרשת השבוע, שאסור בתכלית האיסור לריב, להילחם, ולהפגין אחד מול השני. עם ישראל יכול להתקיים רק אם נרבה אהבה ואחווה בתוכנו. הגענו לכאן לבנות את מדינתנו שלנו, ולחיות בשלום אחד עם השני, יכולים להיות חילוקי דעות, יכולים להיות מחלוקות, אבל אסור בשום אופן שחילוקי הדעות בחברה הישראלים יביאו לפילוג בעמנו. בואו ונאזן את הדברים, נקשיב ונפעל רק מתוך אהבה גדולה אחד עם השני.**

**אנחנו צריכים לזכור שאין לנו מדינה אחרת ואין לנו עם אחר !!! באהבה גדולה ובכבוד הדדי נוכל להמשיך לחיות בארצנו מתוך אהבה ושמחה בין כולנו.**

**ועוד משהו קטן על הפרשה :**

ספר שמות חותם בהמתנתו של משה רבנו מחוץ למשכן **- "וַיְכַ֥ס הֶעָנָ֖ן אֶת־אֹ֣הֶל מוֹעֵ֑ד וּכְב֣וֹד יְקֹוָ֔ק מָלֵ֖א אֶת־הַמִּשְׁכָּֽן: וְלֹא־יָכֹ֣ל מֹשֶׁ֗ה לָבוֹא֙ אֶל־אֹ֣הֶל מוֹעֵ֔ד כִּֽי־שָׁכַ֥ן עָלָ֖יו הֶעָנָ֑ן וּכְב֣וֹד יְקֹוָ֔ק מָלֵ֖א אֶת־הַמִּשְׁכָּֽן: וּבְהֵעָל֤וֹת הֶֽעָנָן֙ מֵעַ֣ל הַמִּשְׁכָּ֔ן יִסְע֖וּ בְּנֵ֣י יִשְׂרָאֵ֑ל בְּכֹ֖ל מַסְעֵיהֶֽם: וְאִם־לֹ֥א יֵעָלֶ֖ה הֶעָנָ֑ן וְלֹ֣א יִסְע֔וּ עַד־י֖וֹם הֵעָלֹתֽוֹ: כִּי֩ עֲנַ֨ן יְקֹוָ֤ק עַֽל־הַמִּשְׁכָּן֙ יוֹמָ֔ם וְאֵ֕שׁ תִּהְיֶ֥ה לַ֖יְלָה בּ֑וֹ לְעֵינֵ֥י כָל־בֵּֽית־יִשְׂרָאֵ֖ל בְּכָל־מַסְעֵיהֶֽם ".**

לעומת זאת, ספר ויקרא פותח בהזמנה מיוחדת של ה' למשה להיכנס פנימה – **"וַיִּקְרָ֖א אֶל־מֹשֶׁ֑ה וַיְדַבֵּ֤ר יְקֹוָק֙ אֵלָ֔יו מֵאֹ֥הֶל מוֹעֵ֖ד לֵאמֹֽר "** .צריך לשים לב שהאות א' במילה ויקרא נכתבת באות קטנה, ובלשון רש"י "אות זעירא".

הקריאה אל משה באה לאחר שמשה פיקד על בניית המשכן ויכול היה להרגיש כבעל – הבית על המשכן. בכל זאת , משה כובש את יצרו וממתין להזמנה מה' יתב'. רבי בונים מפשיסחא מסביר , שהאל"ף הזעירא רומזת על מידת הענווה.

דווקא משה , הדמות המרכזית בבניית המשכן , שמלאכת המשכן מיוחסת אליו – "ויכל משה את המלאכה", יכול היה להרשות לעצמו יותר חופש וחירות בתוך המשכן. אבל, משה העניו , אינו נכנס אל המשכן עד אשר יוזמן ע"י ה' . **כמה חשוב לנו ליישם את מידת הענווה כלפי עצמנו !!**

**הודעות להורים .**

1. **יום עיון והכנה לפסח – בני כיתות ט' – י'.**

ביום ראשון הקרוב יתקיים בישיבה יום עיון ושו"ת של תלמידים לקראת חג הפסח.

יום העיון יתחיל בשעה 10.00 .

נארח בישיבה את הרב אליעזר מלמד – ראש ישיבת הר ברכה ורב המקום.

וכן נארח את הרב אביחי קצין – ראש בית המדרש "ראשית" ברעננה ורב שכונה ברעננה.

תוכנית יום העיון תתפרסם אי"ה מחר.

1. **כיתות ז' – יום אפיית מצות.**

ביום ראשון הקרוב בני ז' יעסקו בלימוד בנושא – חיוב מדאורייתא ומצוות דרבנן לגבי חיוב אכילת מצה בליל הסדר, ולאחר מכן יאפו מצות.

1. **כיתות ח' – שיעור לקראת פסח.**

ביום שני בשעה 10.30 יתארח הרב יוני לביא מראשי ארגון קהלים בישיבה.

הרב ייתן שיעור לבני ח' .

הנושא – **פסח בפתח – כל מה שצריך לדעת כדי להיכנס השנה אחרת לפסח.**

1. **מבחני ראש ישיבה בגמרא לקראת יציאת הבנים לחופשת פסח, ומבחני מתכונת בגמרא.**

בימים ראשון ושני יתקיימו מבחני ר"י בגמרא לבני ז'-י' , וכן בחינות מתכונת בגמרא לבני י"א – י"ב .

**בהצלחה רבה לכולם !!!!!!**